  Майя Бывальцева 23-тӥ тулыспалэ Ижкарын Вормон скверын «Однополчане» (0+) акция ортчоз. Со сярысь Удмуртиысь Физкультурая, спортъя но егитъёсын ужан политикая министерстволэн пресс-службаез ивортэ. Ужрад пӧртэм войскоосысь запасэ потэм ожгарчиосты огазеялоз. Акцие пыриськисьёс бырем эшъёссэс буре ваёзы но сяськаос понозы. Люкаськон 8 час 30 минутэ кутскоз. Сяська тырон 9 часлы чакламын. Акци бере «Армейский рубеж» праздник (0+) кутскоз. 12 часозь Вормон скверын Ижкарысь но ёросъёсысь творчествоя коллективъёс возьматӥськозы. Озьы ик праздник улсын атыкай музъемез гажан мылкыд пыӵатонъя центръёсы но клубъёсы ветлӥсьёс, истори реконструкцияя «Стезя Прави» клублэн ёзчиосыз, кинологъёслэн клубзылэн но Удмуртиысь страйкболъя федерацилэн ёзчиосыз быгатонлыкъёссэс возьматозы. Мылкыд карисьёс понна егит ожгарчилэсь курссэ радъялозы но пӧртэм могӟетъёсты ортчыны ӵектозы. Озьы ик шор дауръёсысь ожгарчиослэсь дӥсьсэс мертаны но мечьёсын жугиськонэ пыриськыны быгатозы. Со сяна, Калашников автоматэз бичан-сэрттонъя но гердъёс керттонъя мастер-классъёс радъялозы, пӧртэм аръёсысь ожгар тӥрлыкез но дӥськутэз возьматозы. Праздник дыръя ик ожгар службае но контрактъя службае гожтӥськыны, солдат ӝук веръяны луоз. Озьы ик скверын «Удмуртия защищает» акцилэн йылпумъян люкетэз ортчоз.  Тегъёс: Мерлык Ижкар Армия Удмуртия  